Hvor kan jeg bare godt forstå, du er i sorg. Mange, mange tak for dit mod, og fordi du rækker ud til mig. Jeg ville ønske, jeg kunne kramme dig. Jeg vil sende dig direkte videre til foreningen SAVN, hvor man kan få rådgivning, hvis man er pårørende til en indsat. Du kan være anonym. Der er telefonrådgivning på tlf. 28 80 60 00 alle hverdage mellem kl. 10 og 15 og torsdag frem til kl 17. Du kan også skrive til dem på kontakt@savn.dk. Hvis din mand ikke kan rumme at tale det igennem, så søg andre steder hen. Sorg er personlig. Du har brug for støtte, og jeg tror, det vil hjælpe dig virkelig meget at tale med andre i samme situation. Jeg håber inderligt, du får delt dine tanker og bliver mødt, set og forstået, når du søger fællesskab. Der er mange, der sidder i samme situation som dig. Grib telefonen og få vejledning. Jeg ønsker dig held og lykke, og lov mig, at du skriver igen, hvis du skal bruge et kærligt puf til at få skabt kontakt. Bliv ved med at bevare det gode sammenhold i familien og knuselsk dine børnebørn. De har brug for dig. Græd du bare. Det må man gerne. Livet formede sig ikke, som du håbede, men du kan være med til at forme fremtiden.